b'\n_START_ARTICLE_\nAmeri\xc5\xa1ka akademija umetnosti in znanosti\n_START_PARAGRAPH_\nAmeri\xc5\xa1ka akademija umetnosti in znanosti (angle\xc5\xa1ko American Academy of Arts and Sciences) s sede\xc5\xbeem v mestu Cambridge, Massachusetts, ZDA, je akademska ustanova, katere cilj je\xc2\xa0\xc2\xbbgojiti vsa podro\xc4\x8dja umetnosti in znanosti\xc2\xab. Gre za eno najuglednej\xc5\xa1ih in za Ameri\xc5\xa1kim filozofskim dru\xc5\xa1tvom drugo najstarej\xc5\xa1e zdru\xc5\xbeenje u\xc4\x8denjakov v dr\xc5\xbeavi. Poleg tega, da deluje kot \xc4\x8dastno zdru\xc5\xbeenje, akademija financira raziskave na podro\xc4\x8dju politologije in dru\xc5\xbebenih vidikov znanstvenega napredka._NEWLINE_Ustanovila jo je skupina \xc5\xa1tudentov s Harvarda, kot odgovor na Ameri\xc5\xa1ko filozofsko dru\xc5\xa1tvo iz Filadelfije. Statut je potrdila zvezna vlada Massachusettsa 4. maja 1780 v Bostonu. \xc5\xbde ob ustanovitvi je pritegnila nekaj vidnih politikov in znanstvenikov; prvi predsednik je postal kasnej\xc5\xa1i guverner Massachusettsa James Bowdoin, med prvimi izvoljenimi \xc4\x8dlani pa so bili George Washington, Benjamin Franklin, Thomas Jefferson in John Adams.'